title: 2013/121/UE: Decizia Comisiei din 7 martie 2013 privind cerințele de siguranță care trebuie îndeplinite de standardele europene pentru anumite scaune pentru copii în conformitate cu Directiva 2001/95/CE a Parlamentului European și a Consiliului privind siguranța generală a produselor  Text cu relevanță pentru SEE

text:
               8.3.2013

               RO

               Jurnalul Oficial al Uniunii Europene

               L 65/23

         DECIZIA COMISIEI
   din 7 martie 2013
   privind cerințele de siguranță care trebuie îndeplinite de standardele europene pentru anumite scaune pentru copii în conformitate cu Directiva 2001/95/CE a Parlamentului European și a Consiliului privind siguranța generală a produselor
   (Text cu relevanță pentru SEE)
   (2013/121/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (1) litera (a),
   întrucât:

               (1)

               Produsele care sunt conforme standardelor naționale care transpun standardele europene elaborate în temeiul Directivei 2001/95/CE și menționate în Jurnalul Oficial al Uniunii Europene beneficiază de o prezumție de siguranță.

               (2)

               Standardele europene trebuie elaborate pe baza cerințelor care au rolul de a garanta că produsele care sunt conforme cu aceste standarde satisfac cerința generală de siguranță prevăzută la articolul 3 din Directiva 2001/95/CE.

               (3)

               Standardele europene EN 14988-1:2006 (Partea 1: Cerințe de siguranță) și EN 14988-2:2006 (Partea 2: Metode de încercare) referitoare la scaunele înalte pentru copii trebuie să fie revizuite. În special, este necesară introducerea unor cerințe de siguranță mai stricte cu privire la pericolele de cădere și cele de încurcare.

               (4)

               Standardul european EN 1272:1998 (Cerințe de siguranță și metode de încercare) referitor la scaunele montabile la o masă nu este menționat în Jurnalul Oficial al Uniunii Europene. În consecință, standardele naționale care transpun acest standard european nu dau naștere unei prezumții de siguranță.

               (5)

               Nu există standarde europene referitoare la scaunele pentru copii sau la scaunele montabile la un alt scaun.

               (6)

               Prin urmare, este necesar să se stabilească cerințele care au rolul de a garanta că astfel de scaune pentru copii satisfac cerința generală de siguranță prevăzută la articolul 3 din Directiva 2001/95/CE.

               (7)

               Măsurile prevăzute în prezenta decizie sunt conforme cu avizul Comitetului privind siguranța generală a produselor,

         ADOPTĂ PREZENTA DECIZIE:
   Articolul 1
   Definiții
   În sensul prezentei decizii, se aplică următoarele definiții:

               (a)

               „scaun montabil la un alt scaun” înseamnă un produs destinat să fie fixat pe un scaun pentru adulți, pentru a ridica poziția șezândă a unui copil în vârstă de până la 36 de luni care este capabil să stea în șezut fără a fi ajutat;

               (b)

               „scaun pentru copii” înseamnă un scaun destinat unui copil, de dimensiuni adaptate vârstei copilului și conceput pentru a fi amplasat pe podea;

               (c)

               „scaun înalt pentru copii” înseamnă un scaun nefixat, care ridică un copil cu o vârstă cuprinsă între 6 luni și 36 de luni până la înălțimea aproximativ corespunzătoare celei unei mese, conceput pentru a putea hrăni un copil care este capabil să stea în șezut fără a fi ajutat, cu condiția ca acesta să fie ținut în mod adecvat în poziție șezândă;

               (d)

               „scaun montabil la o masă” înseamnă un scaun utilizat în mod normal pentru copiii care sunt capabili să stea în șezut fără a fi ajutați și conceput pentru a fi atașat la o masă sau la o altă suprafață orizontală.

         Articolul 2
   Cerințe de siguranță
   Cerințele specifice de siguranță pentru produsele menționate la articolul 1 care trebuie îndeplinite de standardele europene în conformitate cu articolul 4 alineatul (1) din Directiva 2001/95/CE sunt prevăzute în anexa la prezenta decizie.
   Articolul 3
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 7 martie 2013.

            Pentru Comisie

            Președintele

         José Manuel BARROSO

      (1)  JO L 11, 15.1.2002, p. 4.

      ANEXĂ

         CERINȚE DE SIGURANȚĂ GENERALE

      Atunci când sunt utilizate în conformitate cu destinația lor sau atunci când sunt utilizate în mod previzibil și ținând seama de comportamentul obișnuit al copiilor, produsele trebuie să nu pună în pericol siguranța sau sănătatea copiilor sau a îngrijitorilor.
      În cazul în care un tip de scaun poate fi convertit în alt tip de scaun (de exemplu, un scaun înalt într-un scaun pentru copii), acesta trebuie să respecte cerințele de siguranță aplicabile ambelor tipuri de scaune.
      Etichetele aplicate pe produse sau pe ambalajele acestora, precum și instrucțiunile de utilizare care le însoțesc trebuie să atragă atenția utilizatorilor asupra pericolelor și riscurilor de vătămare inerente utilizării produselor și asupra modurilor de a le evita. Cu toate acestea, produsele trebuie să fie, pe cât posibil, sigure prin însăși concepția lor și, prin urmare, etichetele și avertizările nu trebuie să înlocuiască siguranța prin însăși concepția produselor.

         Cerințe chimice

      Toate produsele menționate la articolul 1 trebuie să fie conforme cu legislația UE.

         Proprietăți inflamabile

      Produsele menționate la articolul 1 nu trebuie să constituie elemente instantaneu inflamabile periculoase pentru mediul înconjurător al copilului. Prin urmare, ele trebuie să fie fabricate din materiale care nu produc un efect de aprindere atunci când intră în contact direct cu flăcări sau scântei. Din acest motiv, trebuie să se țină cont de cea mai recentă versiune a EN 71-2.
      Utilizarea substanțelor chimice ignifuge trebuie restrânsă la minimum. În cazul în care sunt utilizate substanțe chimice ignifuge, toxicitatea acestora în timpul utilizării și eliminarea acestora la sfârșitul ciclului de viață nu trebuie să pericliteze sănătatea utilizatorului, a îngrijitorilor copilului și starea mediului înconjurător.

         Ambalarea

      Pungile confecționate din materiale plastice flexibile care sunt utilizate pentru ambalare și care au un perimetru de deschidere mai mare decât circumferința capului unui copil nu trebuie să expună copilul la un risc de asfixiere. Utilizarea șnururilor cu sistem de strângere sau a cordoanelor pentru închiderea unor astfel de ambalaje sau pentru închiderea ambalajelor autoadezive (de exemplu, ambalaje de tipul „folie adezivă”) este interzisă.
      Ambalajele care conțin produsele nu trebuie să prezinte niciun risc de asfixiere prin obstrucționarea gurii și a nasului. În acest scop, ambalajele de plastic trebuie să fie perforate, cu excepția cazului în care acest lucru este incompatibil cu prevenirea umidității.
      Pungile trebuie să fie marcate evident cu următoarea avertizare sau cu o avertizare echivalentă: „ATENȚIE! Nu lăsați ambalajul la îndemâna copiilor, pentru a preveni asfixierea”. De asemenea, pe pungi trebuie să figureze un simbol sau o diagramă clară, de mari dimensiuni, care să indice că există un pericol potențial.

         Identificarea producătorului și a importatorului

      Producătorii (1) trebuie să indice pe produs numele lor, denumirea lor comercială înregistrată sau marca lor înregistrată și adresa la care pot fi contactați sau, dacă acest lucru nu este posibil, pe ambalaj sau într-un document care însoțește produsul. Adresa trebuie să indice un singur punct de contact al producătorului (2).
      Importatorii (3) trebuie să indice pe produs numele lor, denumirea lor comercială înregistrată sau marca lor înregistrată și adresa la care pot fi contactați sau, dacă acest lucru nu este posibil, pe ambalaj sau într-un document care însoțește produsul (4).

         CERINȚE DE SIGURANȚĂ SPECIFICE

      1.   SCAUNE MONTABILE LA UN ALT SCAUN
      1.1.   Domeniul de aplicare

      Aceste cerințe de siguranță se aplică scaunelor montabile la un alt scaun destinate copiilor în vârstă de până la 36 de luni care au o greutate de maximum 15 kg. Acestea nu se aplică pernelor, pernițelor și produselor destinate menținerii unui copil pe scaun fără a ridica poziția șezândă a copilului.
      1.2.   Cerințe de siguranță

         Pericole de imobilizare cauzate de spații și deschizături

      Scaunele montabile la un alt scaun trebuie să fie astfel concepute și fabricate încât să se prevină imobilizarea oricărei părți a corpului unui copil.

         Pericole asociate cu reglarea înălțimii scaunului montabil la un alt scaun

      Scaunele montabile la un alt scaun care au o suprafață de ședere a cărei înălțime poate fi reglată trebuie să aibă un mecanism (sau mecanisme) de blocare pentru fixarea scaunului montabil în poziția sa de utilizare normală. Deschiderea involuntară a mecanismului (mecanismelor) de blocare trebuie să fie prevenită.

         Pericole asociate cu părțile mobile

      Odată ce scaunul montabil la un alt scaun este montat pentru condiții normale de utilizare, nu trebuie să existe puncte accesibile cu risc de strivire sau de tăiere ca urmare a mișcării scaunului montabil sau a oricărei părți a acestuia, ca urmare a deplasării greutății corporale a copilului în timp ce acesta se află în scaunul montabil sau ca urmare a aplicării unei forțe externe (fie de către un alt copil, fie, în mod neintenționat, de către îngrijitor, fie de un mecanism motorizat).
      Scaunele montabile la un alt scaun care sunt pliante trebuie să dispună de un mecanism de pliere pe care un copil nu îl poate acționa și pe care un îngrijitor nu îl poate declanșa în mod accidental. Nu trebuie să fie posibil ca scaunele montabile la un alt scaun să fie montate pentru condiții normale de utilizare fără activarea mecanismului de blocare.

         Pericole de cădere

      Odată ce este montat pentru condiții normale de utilizare, scaunul montabil la un alt scaun trebuie să asigure menținerea copilului pe scaun și să nu poată fi răsturnat atunci când copilul se apleacă în orice direcție. Pentru a evita vătămarea copilului ca urmare a ridicării sale în picioare și a căderii sau a alunecării de pe scaunul montabil, acesta trebuie să fie conceput de așa manieră încât sistemul său de siguranță să împiedice copilul să se ridice în picioare și să cadă sau să alunece de pe scaun.
      Scaunul montabil la un alt scaun trebuie să fie dotat cu un sistem de siguranță care poate fi adaptat la mărimea copilului și trebuie să cuprindă cel puțin o centură pentru talie și o centură pentru coapse. Nu trebuie să fie posibilă utilizarea sistemului de siguranță fără utilizarea centurii pentru coapse.
      Atunci când sunt supuse unor presiuni mecanice statice și dinamice ca urmare a utilizării rezonabile și previzibile a scaunului montabil la un alt scaun, sistemul de siguranță, centurile, punctele de ancorare și sistemul de strângere nu trebuie să sufere deteriorări permanente care pot afecta siguranța și funcționarea lor normală.
      Atunci când scaunul montabil la un alt scaun este montat în vederea utilizării, înălțimea spătarului trebuie să fie adecvată. De asemenea, scaunul trebuie să fie prevăzut cu rezemătoare laterale de brațe care sunt suficient de înalte pentru a asigura menținerea copilului pe scaun atunci când acesta se apleacă în orice direcție.

         Pericole de încurcare

      Corzile, panglicile și alte părți similare, cu excepția sistemului de siguranță pentru copii și a sistemului de fixare la scaun, care sunt accesibile din interiorul scaunului montabil la un alt scaun trebuie să aibă o lungime liberă maximă care împiedică formarea unei bucle periculoase în jurul gâtului unui copil.
      Este interzisă utilizarea firelor monofilament pentru corzi, panglici și alte părți similare, ca bucle sau ca ață de cusut.

         Pericole de sufocare prin înghițire

      Pentru a preveni pericolele de sufocare prin înghițire, este necesar ca scaunele montabile la un alt scaun să nu conțină părți mici care ar putea fi desprinse prin forțe pe care le poate aplica un copil și care sunt suficient de mici pentru a încăpea în întregime în gura unui copil (indiferent dacă părțile respective sunt concepute sau nu pentru a fi îndepărtate fără o unealtă).
      Materialele de umplere care prezintă un pericol de sufocare prin înghițire nu trebuie să devină accesibile atunci când sunt supuse forțelor pe care le poate aplica un copil. Aceste materiale nu trebuie să constituie un pericol suplimentar de sufocare prin înghițire ca urmare a dimensiunii elementelor pe care le conțin sau deoarece aceste elemente devin suficient de mici sau accesibile atunci când sunt supuse unor forțe pe care le poate aplica un copil.

         Pericole de înghițire

      Pentru a evita pericolul de înghițire, este necesar ca scaunele montabile la un alt scaun să nu conțină părți separate sau părți mici care pot fi detașate prin forțe pe care le poate aplica un copil și care pot încăpea în esofagul copilului. În orice caz, este interzisă utilizarea materialelor sau a suprafețelor de acoperire toxice.

         Pericole de asfixiere

      Scaunele montabile la un alt scaun nu trebuie să prezinte abțibilduri de plastic care ar putea fi apucate de către un copil și detașate prin forțe pe care le poate aplica un copil. Este necesar ca scaunele să nu prezinte folii impermeabile care ar putea acoperi atât gura, cât și nasul copilului, constituind astfel pericole de asfixiere.

         Muchii periculoase, colțuri și părți proeminente

      Toate muchiile, colțurile și părțile proeminente ale scaunului montabil la un alt scaun care sunt accesibile trebuie să fie rotunjite și nu trebuie să prezinte bavuri sau muchii ascuțite.

         Suprafețe

      În măsura în care acest lucru este compatibil cu funcțiile scaunului montabil la un alt scaun, toate suprafețele trebuie să fie suficient de netede încât să prevină abraziunile, tăieturile, zgârieturile, juliturile, arsurile sau alte vătămări care ar putea fi cauzate în mod accidental în timpul utilizării scaunului montabil la un alt scaun sau ca urmare a comportamentului unui copil.

         Integritatea structurală

      Scaunul montabil la un alt scaun nu trebuie să se prăbușească și este necesar să nu prezinte niciun semn de deteriorare sau deformare permanentă care poate afecta siguranța și funcționarea sa normală. Orice mecanism (mecanisme) pentru reglarea înălțimii scaunului montabil la un alt scaun nu trebuie să permită modificarea înălțimii selectate ca urmare a presiunii mecanice la care este supus scaunul montabil în timpul utilizării rezonabile și previzibile.

         Sistemul de fixare la scaun

      Sistemul de fixare la scaun trebuie să fie conceput de așa manieră încât scaunul montabil la un alt scaun să fie atașat atât de spătar, cât și de suprafața de ședere a scaunului.
      Sistemul de fixare la scaun, centurile, punctele de ancorare și sistemul de strângere nu trebuie să se rupă, să fie slăbite sau să se detașeze de suportul lor ca urmare a presiunii mecanice la care sunt supuse în timpul utilizării rezonabile și previzibile.

         Pericole asociate cu dimensiuni necorespunzătoare

      Informațiile referitoare la produs trebuie să precizeze dimensiunile adecvate ale suprafeței de ședere și ale spătarului scaunelor pentru care este destinat produsul.
      1.3.   Informații privind siguranța, manual de utilizare și marcaje

      Informațiile privind siguranța trebuie să fie marcate pe produs și incluse în instrucțiunile pentru utilizator.
      Informațiile privind siguranța trebuie să fie furnizate în scris în limba (limbile) țării în care scaunul montabil la un alt scaun este oferit spre vânzare cu amănuntul și prin intermediul unor pictograme care nu necesită explicații. Toate marcajele trebuie să rămână lizibile și orice etichetă folosită pentru marcaje nu trebuie să se desprindă cu ușurință.

         Informații privind siguranța

      Trebuie să fie furnizate informații esențiale privind siguranța, într-un mod clar și evident. Acestea trebuie să fie afișate în mod clar și să rămână vizibile după atașarea scaunului montabil la scaunul pentru adulți și înainte de așezarea copilului pe scaunul montabil. Informațiile trebuie să fie semnalate prin mențiunea „ATENȚIE!” și trebuie să includă cel puțin următoarele mesaje sau mesaje echivalente:

                  —

                  „Nu lăsați niciodată copilul nesupravegheat.”;

                  —

                  „Utilizați întotdeauna sistemul de siguranță pentru copii și sistemul de fixare la scaun.”;

                  —

                  „Verificați întotdeauna securitatea și stabilitatea scaunului montabil la un alt scaun înainte de utilizare.”;

                  —

                  „Acest produs este destinat copiilor în vârstă de până la 36 de luni, cu o greutate de maximum 15 kg, care sunt capabili să stea în șezut fără a fi ajutați.”

         Informații privind achiziția

      Informațiile privind achiziția trebuie să fie clar vizibile pentru consumator la punctul de vânzare. Ele trebuie să conțină cel puțin următoarele elemente, prezentate atât în scris, cât și prin intermediul unei pictograme care nu necesită explicații:

                  —

                  următoarea indicație sau o indicație echivalentă: „Acest produs este destinat copiilor în vârstă de până la 36 de luni, cu o greutate de maximum 15 kg, care sunt capabili să stea în șezut fără a fi ajutați.”;

                  —

                  dimensiunile adecvate ale scaunului pentru adulți, ale suprafeței de ședere și ale spătarului.

         Manualul de utilizare

      Scaunul montabil la un alt scaun trebuie să fie însoțit de un manual de utilizare. Manualul de utilizare trebuie să conțină:

                  —

                  următoarea indicație sau o indicație echivalentă: „IMPORTANT! A SE PĂSTRA PENTRU A PUTEA FI CONSULTAT ULTERIOR.”;

                  —

                  instrucțiuni pentru asamblarea și utilizarea corectă și sigură a scaunului montabil la un alt scaun;

                  —

                  informații privind tipurile de scaune pentru adulți la care poate sau nu poate fi atașat scaunul montabil.

            Avertizările din manualul de utilizare trebuie să fie semnalate prin mențiunea „ATENȚIE!” și trebuie să includă cel puțin următoarele mesaje sau mesaje echivalente:

                  —

                  „Nu lăsați niciodată copilul nesupravegheat.”;

                  —

                  „Utilizați întotdeauna sistemul de siguranță pentru copii și sistemul de fixare la scaun.”;

                  —

                  „Asigurați-vă că sistemul de fixare la scaun este instalat și reglat în mod corect înainte de utilizare.”;

                  —

                  „Verificați întotdeauna securitatea și stabilitatea scaunului montabil la un alt scaun înainte de utilizare.”

            Manualul de utilizare trebuie să furnizeze, de asemenea, următoarele informații:

                  —

                  următoarea indicație sau o indicație echivalentă: „Acest produs este destinat copiilor în vârstă de până la 36 de luni, cu o greutate de maximum 15 kg, care sunt capabili să stea în șezut fără a fi ajutați.”;

                  —

                  dimensiunile adecvate ale scaunului pentru adulți, ale suprafeței de ședere și ale spătarului;

                  —

                  o observație care să indice că scaunul montabil la un alt scaun nu trebuie să fie utilizat în cazul în care o parte este spartă sau ruptă sau lipsește;

                  —

                  o observație care să indice că nu trebuie utilizate alte accesorii sau piese de schimb decât cele aprobate de către producător;

                  —

                  recomandări privind curățarea și întreținerea.

            2.   SCAUNE PENTRU COPII
      2.1.   Domeniul de aplicare

      Aceste cerințe de siguranță se aplică scaunelor pentru copii destinate copiilor care sunt capabili să stea în șezut fără a fi ajutați. Scaunele pentru copii includ taburete, scaune (printre piesele de asamblare se numără: picioare, suprafața de ședere și spătarul) și fotolii (printre piesele de asamblare se numără: suprafața de ședere, spătarul și rezemătoarele de brațe) pentru utilizarea în interior și în exterior. Sunt incluse, de asemenea, balansoarele și scaunele pliante. Cerințele se aplică și produselor multifuncționale care pot fi convertite în scaune pentru copii, precum și scaunelor pentru copii prevăzute cu roți. Produsele care combină funcția unui scaun pentru copii cu o altă funcție (de exemplu, funcția de depozitare) trebuie, de asemenea, să fie în conformitate cu cerințele.
      2.2.   Cerințe de siguranță

         Pericole de imobilizare cauzate de spații și deschizături

      Scaunele pentru copii trebuie să fie astfel concepute și fabricate încât să se prevină imobilizarea membrelor, a picioarelor și a mâinilor și, în măsura posibilului, imobilizarea degetelor în spații și deschizături.
      Scaunele pentru copii pliante trebuie să fie astfel concepute și fabricate încât să se prevină imobilizarea degetelor.
      Scaunele pentru copii nu trebuie să fie atât de grele încât capul sau un membru al copilului să poată fi prinse sub greutatea lor.

         Pericole asociate cu părțile mobile

      Odată ce scaunul pentru copii este montat pentru condiții normale de utilizare conform instrucțiunilor producătorului, nu trebuie să mai prezinte părți mobile periculoase.

         Rotile și roți

      Scaunele pentru copii care sunt prevăzute cu roți sau rotile trebuie să fie astfel concepute încât stabilitatea lor să nu fie afectată.

         Pericole de cădere

      Scaunele pentru copii trebuie să fie suficient de stabile încât să prevină răsturnarea în toate direcțiile în timp ce copilul se află pe scaun.

         Stabilitatea

      Scaunele pentru copii trebuie să fie stabile.

         Pericole de sufocare prin înghițire

      Pentru a preveni pericolele de sufocare prin înghițire, este necesar ca scaunele pentru copii să nu conțină părți mici care pot fi desprinse prin forțe pe care le poate aplica un copil și care pot încăpea în întregime în gura unui copil. Materialele de umplere care prezintă un pericol de sufocare prin înghițire nu trebuie să devină accesibile atunci când sunt supuse forțelor pe care le poate aplica un copil. Aceste materiale nu trebuie să constituie un pericol suplimentar de sufocare prin înghițire ca urmare a dimensiunii elementelor pe care le conțin sau deoarece aceste elemente devin suficient de mici sau accesibile atunci când sunt supuse unor forțe pe care le poate aplica un copil.

         Pericole de asfixiere

      Scaunele pentru copii nu trebuie să prezinte abțibilduri de plastic care ar putea fi detașate prin forțe pe care le poate aplica un copil. Este necesar ca scaunele să nu prezinte folii impermeabile care ar putea acoperi atât gura, cât și nasul, constituind astfel pericole de asfixiere.

         Pericole de înghițire

      Pentru a evita pericolul de înghițire, este necesar ca scaunele pentru copii să nu conțină părți separate sau părți mici care pot fi detașate prin forțe pe care le poate aplica un copil și care pot încăpea în esofagul copilului. În orice caz, este interzisă utilizarea materialelor sau a suprafețelor de acoperire toxice.

         Suprafețe

      În măsura în care acest lucru este compatibil cu funcțiile scaunului pentru copii, toate suprafețele trebuie să fie suficient de netede încât să prevină abraziunile, tăieturile, zgârieturile, juliturile, arsurile sau alte vătămări care ar putea fi cauzate în mod accidental în timpul utilizării scaunului sau ca urmare a comportamentului unui copil.

         Muchii periculoase

      Scaunele pentru copii nu trebuie să aibă muchii sau vârfuri ascuțite. Muchiile și colțurile accesibile trebuie să fie rotunjite sau șanfrenate. Acestea nu trebuie să prezinte nicio suprafață ascuțită sau proeminentă care constituie un pericol de înțepare.

         Integritatea structurală

      Scaunele pentru copii și componentele acestora, precum suprafața de ședere, spătarul și picioarele, trebuie să poată suporta presiunile mecanice la care sunt supuse în timpul utilizării rezonabile și previzibile.
      2.3.   Informații privind siguranța

      Avertizările și instrucțiunile de utilizare trebuie să atragă atenția părinților sau a îngrijitorilor asupra faptului că un scaun pentru copii aflat sub o fereastră ar putea fi utilizat ca treaptă de către un copil și ar putea conduce la căderea copilului de la fereastră.
      Informațiile privind siguranța trebuie să fie furnizate în scris în limba (limbile) țării în care scaunul pentru copii este oferit spre vânzare cu amănuntul și prin intermediul unor pictograme care nu necesită explicații. Toate marcajele trebuie să rămână lizibile și orice etichetă folosită pentru marcaje nu trebuie să se desprindă cu ușurință.
      3.   SCAUNE ÎNALTE PENTRU COPII
      3.1.   Domeniul de aplicare

      Aceste cerințe de siguranță se aplică scaunelor înalte destinate copiilor care sunt capabili să stea în șezut fără a fi ajutați, cu o vârstă cuprinsă aproximativ între 6 luni și 36 de luni și o greutate de maximum 15 kg. Scaunele înalte pentru copii concepute pentru a fi convertite în scaune pentru copii trebuie, de asemenea, să fie în conformitate cu cerințele de siguranță care se aplică scaunelor pentru copii.
      În cazul în care părți ale scaunului înalt sunt concepute astfel încât să poată fi îndepărtate (de exemplu, o tavă sau un suport pentru picioare), aceste cerințe de siguranță se aplică scaunului înalt cu și fără partea (părțile) respectivă (respective).
      Produsele cu o valoare ludică semnificativă trebuie, de asemenea, să respecte cerințele Directivei 2009/48/CE a Parlamentului European și a Consiliului (5) privind siguranța jucăriilor (de exemplu, un scaun înalt care poate fi convertit într-un cal balansoar).
      3.2.   Cerințe de siguranță

         Aspecte generale

      Nu trebuie să fie utilizate șuruburi de conectare cu strângere directă (de exemplu, șuruburi autofiletante) pentru asamblarea niciunei componente care este concepută pentru a fi îndepărtată sau slăbită atunci când scaunul înalt este dezasamblat în vederea transportării sau a depozitării sale.
      Muchiile expuse și părțile proeminente trebuie să fie rotunjite sau șanfrenate și nu trebuie să prezinte bavuri sau muchii ascuțite.

         Pericole de cădere

      Pentru a evita vătămarea copilului ca urmare a ridicării sale în picioare și a căderii sau a alunecării de pe scaunul înalt, acesta trebuie să fie conceput de așa manieră încât sistemul său de siguranță să împiedice copilul să se ridice în picioare și să cadă sau să alunece de pe scaun.
      Scaunul înalt trebuie să fie dotat cu un sistem de siguranță care poate fi adaptat la mărimea copilului și trebuie să cuprindă cel puțin o centură pentru talie și o centură pentru coapse. Nu trebuie să fie posibilă utilizarea sistemului de siguranță fără utilizarea centurii pentru coapse.
      Sistemul de siguranță, centurile, punctele de ancorare și sistemul de strângere nu trebuie să se rupă, să fie slăbite sau să se detașeze de suportul lor atunci când sunt supuse forțelor interne și externe pe care le poate aplica un copil.
      Concepția sistemului de siguranță trebuie să ia în considerare toate mișcările posibile ale unui copil atunci când se află pe scaunul înalt.
      Înălțimea spătarului scaunului înalt trebuie să fie adecvată. De asemenea, scaunul trebuie să fie prevăzut cu rezemătoare laterale de brațe care sunt suficient de înalte pentru a asigura menținerea copilului pe scaun atunci când acesta se apleacă în orice direcție.
      Pentru a evita vătămarea în cazul în care copilul împinge și/sau apasă cu picioarele înspre masă, provocând căderea pe spate a scaunului înalt, acesta trebuie să fie conceput de așa manieră încât stabilitatea sa să excludă pericolul de cădere.

         Pericole de încurcare

      Scaunele înalte nu trebuie să aibă corzi, panglici sau alte părți similare (cu excepția sistemului de siguranță) care constituie pericole de încurcare.

         Pericole de imobilizare cauzate de spații și deschizături

      Scaunele înalte pentru copii trebuie să fie astfel concepute și fabricate încât să se prevină imobilizarea oricărei părți a corpului unui copil.

         Pericole asociate cu părțile mobile

      Pentru a evita riscul de tăiere și de strivire, trebuie evitate punctele cu risc de tăiere și de strivire. În cazul în care punctele de tăiere și de strivire nu pot fi evitate din motive funcționale, trebuie luate măsuri corespunzătoare pentru a se garanta că acestea sunt sigure.
      Orice parte a scaunului înalt care poate fi pliată sau detașată trebuie să fie blocată astfel încât să nu poată fi deblocată de către copilul care utilizează produsul, de către un alt copil sau, în mod accidental, de către un adult.

         Mecanisme de blocare pentru scaunele înalte pliante

      Sunt necesare mecanisme de blocare pentru a preveni plierea unui scaun înalt în timp ce copilul se află pe scaun, precum și în momentul în care copilul este așezat pe scaun sau ridicat de pe scaun.
      Pentru a evita pericolele cauzate de utilizarea incorectă a scaunului înalt, greutatea copilului care utilizează scaunul înalt trebuie să împiedice plierea acestuia sau cel puțin un mecanism de blocare trebuie să se declanșeze în mod automat atunci când scaunul înalt este utilizat.
      Deblocarea sau acționarea mecanismelor de blocare de către copii, în mod neintenționat, trebuie să fie imposibilă.
      Orice mecanism de blocare trebuie să continue să funcționeze în mod corect atunci când este supus unor presiuni mecanice statice și dinamice ca urmare a utilizării rezonabile și previzibile a scaunului înalt.

         Pericole de sufocare prin înghițire

      Nicio parte care poate fi desprinsă prin forța pe care o poate aplica un copil nu trebuie să fie suficient de mică pentru a încăpea în întregime în gura unui copil. Orice componentă care poate fi îndepărtată fără a utiliza o unealtă nu trebuie să încapă în întregime în gura unui copil. Materialele de umplere care prezintă un pericol de sufocare prin înghițire nu trebuie să devină accesibile atunci când sunt supuse forțelor pe care le poate aplica un copil. În plus, aceste materiale nu trebuie să constituie un pericol suplimentar de sufocare prin înghițire ca urmare a dimensiunii elementelor pe care le conțin sau deoarece aceste elemente devin suficient de mici sau accesibile atunci când sunt supuse unor forțe pe care le poate aplica un copil.

         Sistemul de siguranță

      Scaunul înalt trebuie să fie conceput astfel încât să țină copilul în poziție șezândă și să prevină căderile atunci când copilul se ridică și își pierde echilibrul, fie utilizând un sistem de siguranță care se compune dintr-o centură pentru coapse și o componentă orizontală, fie cu ajutorul unor hamuri integrale. În cazul în care este prevăzut cu un spătar care poate fi înclinat, scaunul înalt trebuie să fie echipat cu hamuri integrale.
      Presiunile mecanice statice și dinamice exercitate în timpul utilizării rezonabile și previzibile a scaunului înalt nu trebuie să conducă la deteriorări permanente ale centurilor pentru coapse, ale curelelor pentru talie și ale centurilor hamurilor integrale care pot afecta siguranța și funcționarea normală a acestora.
      În cazul în care scaunul înalt este prevăzut cu hamuri sau puncte de fixare pentru curele, presiunile mecanice statice și dinamice exercitate în timpul utilizării rezonabile și previzibile a scaunului înalt nu trebuie să conducă la deteriorări permanente ale acestora care pot afecta siguranța și funcționarea lor normală.
      Dacă se furnizează hamuri integrale sau o curea, acestea trebuie să fie reglabile, iar presiunile mecanice statice și dinamice exercitate în timpul utilizării rezonabile și previzibile a scaunului înalt nu trebuie să conducă la deteriorări permanente ale acestora care pot afecta siguranța și funcționarea lor normală.

         Protecție laterală

      Scaunul înalt trebuie să fie prevăzut cu rezemătoare laterale de brațe sau cu un alt tip de protecție laterală.

         Spătarul

      Scaunul înalt trebuie să fie prevăzut cu un spătar care este suficient de înalt pentru a asigura menținerea copilului pe scaun atunci când acesta se apleacă în orice direcție.

         Spătare care pot fi înclinate

      Mecanismul care permite spătarului scaunului înalt să fie reglat nu trebuie să alunece dintr-o poziție în alta atunci când este supus presiunilor mecanice statice și dinamice în timpul utilizării rezonabile și previzibile a scaunului înalt.

         Rotile și roți

      Scaunele înalte care sunt prevăzute cu roți sau rotile trebuie să fie astfel concepute încât stabilitatea lor să nu fie afectată.

         Integritatea structurală

      Funcțiile scaunului înalt nu trebuie să fie afectate atunci când este supus presiunilor mecanice statice și dinamice în timpul utilizării sale rezonabile și previzibile.
      Scaunul înalt nu trebuie să se prăbușească, iar mecanismul de blocare trebuie să rămână activat atunci când este supus presiunilor mecanice statice și dinamice în timpul utilizării rezonabile și previzibile a scaunului înalt.

         Stabilitatea

      În cazul în care părți ale scaunului înalt sunt concepute astfel încât să poată fi îndepărtate (de exemplu, o tavă sau un suport pentru picioare), cerința de stabilitate se aplică scaunului înalt cu și fără partea (părțile) respectivă (respective).
      Scaunul înalt nu trebuie să se răstoarne lateral, pe spate sau în față atunci când este supus presiunilor mecanice statice și dinamice în timpul utilizării rezonabile și previzibile.
      3.3.   Informații privind siguranța, manual de utilizare și marcaje

         Aspecte generale

      Informațiile privind siguranța trebuie să fie furnizate în scris în limba (limbile) țării în care scaunul înalt este oferit spre vânzare cu amănuntul și prin intermediul unor pictograme care nu necesită explicații. Toate marcajele trebuie să rămână lizibile și orice etichetă folosită pentru marcaje nu trebuie să se desprindă cu ușurință în cursul unei utilizări rezonabile și previzibile.

         Informații privind siguranța

      Trebuie să fie furnizate informații privind siguranța, într-un mod clar și evident. Informațiile trebuie să fie semnalate prin mențiunea „ATENȚIE!” și trebuie să includă cel puțin următoarele mesaje sau mesaje echivalente:

                  —

                  „Nu lăsați niciodată copilul nesupravegheat.”;

                  —

                  „Utilizați întotdeauna sistemul de siguranță.”;

                  —

                  „Verificați întotdeauna securitatea și stabilitatea scaunului înalt înainte de utilizare.”

         Informații privind achiziția

      Informațiile privind achiziția trebuie să fie clar vizibile pentru consumator la punctul de vânzare. Informațiile trebuie să conțină cel puțin următoarea indicație sau o indicație echivalentă, prezentată atât în scris, cât și prin intermediul unei pictograme care nu necesită explicații: „Acest produs este destinat copiilor în vârstă de până la 36 de luni, cu o greutate de maximum 15 kg, care sunt capabili să stea în șezut fără a fi ajutați.” Trebuie să fie furnizate informații suplimentare privind siguranța în cazul în care produsul poate fi modificat fie pentru a fi utilizat în scopuri ludice, fie pentru a fi convertit într-un scaun pentru copii care poate fi reglat în funcție de diferitele stadii de dezvoltare a copilului (funcția de „creștere în paralel cu evoluția copilului”).

         Marcaje

      Scaunele înalte trebuie să fie marcate în mod permanent cu următoarea avertizare sau cu o avertizare echivalentă: „ATENȚIE! NU LĂSAȚI COPILUL NESUPRAVEGHEAT.” Avertizarea trebuie să fie însoțită de o pictogramă corespunzătoare.

         Manualul de utilizare

      În manualul de utilizare trebuie să se furnizeze instrucțiuni pentru utilizarea scaunului înalt, care trebuie să fie semnalate prin mențiunea „IMPORTANT! A SE PĂSTRA PENTRU A PUTEA FI CONSULTATE ULTERIOR” sau printr-o mențiune echivalentă.
      Instrucțiunile trebuie să conțină următoarele avertizări sau avertizări echivalente, semnalate prin mențiunea „ATENȚIE!”:

                  —

                  „Nu lăsați copilul nesupravegheat.”;

                  —

                  „Nu utilizați scaunul înalt decât dacă toate componente sunt instalate și reglate în mod corect.”

            Manualul de utilizare trebuie să conțină, de asemenea, următoarele avertizări:

                  —

                  „Asigurați-vă că hamurile existente sunt reglate în mod corect.”;

                  —

                  „Țineți cont de faptul că existența unei flăcări deschise sau a altor surse de căldură puternică, precum aparate de încălzire electrice, flăcări de gaz etc., în apropierea scaunului înalt reprezintă un risc.”

            Următoarele informații privind siguranța trebuie să fie furnizate în manualul de utilizare:

                  —

                  un desen de asamblare, o listă și/sau o descriere a tuturor pieselor și a uneltelor necesare pentru asamblarea scaunului și o diagramă a buloanelor și a celorlalte mecanisme de blocare;

                  —

                  o observație care să indice că scaunul înalt nu trebuie să fie utilizat în cazul în care copilul nu este capabil să stea în șezut fără a fi ajutat;

                  —

                  o observație care să indice că scaunul înalt nu trebuie să fie utilizat în cazul în care o parte este spartă sau ruptă sau lipsește;

                  —

                  recomandări privind curățarea și întreținerea.

            4.   SCAUNE MONTABILE LA O MASĂ
      4.1.   Domeniul de aplicare

      Aceste cerințe de siguranță se aplică scaunelor montabile la o masă, destinate copiilor capabili să stea în șezut fără a fi ajutați (începând cu vârsta de 6 luni) și care au o greutate de până la 15 kg.
      4.2.   Cerințe de siguranță

         Aspecte generale

      După ce a fost montat în vederea utilizării, scaunul montabil la o masă trebuie să fie montat de așa manieră încât să nu prezinte niciun risc de ciupire, tăiere sau rănire pentru copil și pentru îngrijitor.

         Pericole de imobilizare cauzate de spații și deschizături

      Pentru a evita imobilizarea, scaunele montabile la o masă nu trebuie să prezinte tuburi cu extremități deschise, spații sau deschizături care ar putea conduce la vătămarea unui copil.
      Concepția scaunelor montabile la o masă trebuie să împiedice căderea copilului prin spații și deschizături.

         Muchii periculoase, colțuri și părți proeminente

      Toate muchiile, colțurile și părțile proeminente ale scaunului montabil la o masă care sunt accesibile trebuie să fie rotunjite și șanfrenate și nu trebuie să prezinte bavuri sau muchii ascuțite.

         Pericole de sufocare prin înghițire

      Pentru a preveni pericolele de sufocare prin înghițire, este necesar ca scaunele să nu conțină părți mici care ar putea fi desprinse prin forțe pe care le poate aplica un copil și care sunt suficient de mici pentru a încăpea în întregime în gura unui copil (indiferent dacă părțile respective sunt concepute sau nu pentru a fi îndepărtate fără utilizarea unei unelte).
      Materialele de umplere care prezintă un pericol de sufocare prin înghițire nu trebuie să devină accesibile atunci când sunt supuse forțelor pe care le poate aplica un copil. În plus, aceste materiale nu trebuie să constituie un pericol suplimentar de sufocare prin înghițire ca urmare a dimensiunii elementelor pe care le conțin sau deoarece aceste elemente devin suficient de mici sau accesibile atunci când sunt supuse unor forțe pe care le poate aplica un copil.

         Pericole de înghițire

      Pentru a evita pericolele de înghițire cauzate de o utilizare incorectă a scaunului montabil la o masă, este necesar ca scaunul să nu conțină părți separate sau părți mici care pot fi detașate prin forțe pe care le poate aplica un copil și care pot încăpea în esofagul copilului.

         Pericole de asfixiere

      Scaunele nu trebuie să prezinte abțibilduri de plastic care ar putea fi apucate de către un copil și detașate prin forțe pe care le poate aplica un copil. Este necesar ca scaunele să nu prezinte folii impermeabile care ar putea acoperi atât gura, cât și nasul copilului, constituind astfel pericole de asfixiere.

         Șuruburi autofiletante

      Nu trebuie să fie utilizate șuruburi de conectare (de exemplu, șuruburi autofiletante) pentru strângerea niciunei componente care este concepută pentru a fi îndepărtată sau slăbită atunci când scaunul montabil la o masă este dezasamblat în vederea transportării sau a depozitării sale.

         Pericole asociate cu părțile mobile

      Odată ce scaunul montabil la o masă este montat pentru condiții normale de utilizare conform instrucțiunilor producătorului, nu trebuie să mai prezinte părți mobile periculoase.

         Pericole de cădere

      Pentru a evita vătămarea copilului ca urmare a ridicării sale în picioare și a căderii sau a alunecării de pe scaunul montabil, acesta trebuie să fie conceput de așa manieră încât sistemul său de siguranță să împiedice copilul să se ridice în picioare și să cadă sau să alunece de pe scaun.
      Scaunul montabil la o masă trebuie să fie dotat cu un sistem de siguranță care poate fi adaptat la mărimea copilului și trebuie să cuprindă cel puțin o centură pentru talie și o centură pentru coapse. Nu trebuie să fie posibilă utilizarea sistemului de siguranță fără utilizarea centurii pentru coapse.
      Sistemul de siguranță, centurile, punctele de ancorare și sistemul de strângere nu trebuie să se rupă, să fie slăbite sau să se detașeze de suportul lor atunci când sunt supuse forțelor interne și externe pe care le poate aplica un copil.
      Concepția sistemului de siguranță trebuie să ia în considerare toate mișcările posibile ale unui copil atunci când se află pe scaunul montabil la o masă.
      Atunci când scaunul montabil la o masă este montat în vederea utilizării, înălțimea spătarului trebuie să fie adecvată. De asemenea, scaunul trebuie să fie prevăzut cu rezemătoare laterale de brațe care sunt suficient de înalte pentru a asigura menținerea copilului pe scaun atunci când acesta se apleacă în orice direcție.

         Suporturi pentru picioare

      Nu trebuie să fie furnizate suporturi pentru picioare.

         Scaune amovibile

      În cazul în care scaunul poate fi îndepărtat din cadru, dispozitivele de strângere care ancorează scaunul de cadru trebuie să fie concepute de așa manieră încât să împiedice detașarea accidentală a scaunului de cadru.
      Scaunul trebuie să rămână atașat de cadru atunci când este supus unor presiuni mecanice în timpul utilizării rezonabile și previzibile a scaunului montabil la o masă.

         Integritatea structurală

      Presiunile mecanice statice și dinamice exercitate în timpul utilizării rezonabile și previzibile a scaunului montabil la o masă nu trebuie să conducă la deteriorări permanente ale scaunului care pot afecta siguranța și funcționarea normală a acestuia.

         Suport de ancorare

      Suportul de ancorare trebuie să garanteze că, odată atașat la suprafața de suport, scaunul montabil la o masă nu se mișcă în timpul utilizării rezonabile și previzibile. Ancorarea scaunului montabil trebuie să reziste la șocuri elastice.

         Stabilitatea

      Scaunele montabile la o masă nu trebuie să se plieze sau să se răstoarne atunci când sunt exercitate presiunile mecanice statice și dinamice cărora acestea sunt supuse în timpul utilizării rezonabile și previzibile.
      4.3.   Informații privind siguranța, manual de utilizare și marcaje

         Aspecte generale

      Informațiile privind siguranța trebuie să fie marcate pe produs și incluse în instrucțiunile pentru utilizator.
      Informațiile privind siguranța trebuie să fie furnizate în scris în limba (limbile) țării în care scaunul montabil la o masă este oferit spre vânzare cu amănuntul și prin intermediul unor pictograme care nu necesită explicații. Toate marcajele trebuie să rămână lizibile și orice etichetă folosită pentru marcaje nu trebuie să se desprindă cu ușurință.

         Informații privind achiziția

      Informațiile privind achiziția trebuie să fie clar vizibile pentru consumator la punctul de vânzare. Aceste informații trebuie să conțină cel puțin următoarele elemente, prezentate atât în scris, cât și prin intermediul unei pictograme care nu necesită explicații:

                  —

                  următoarea indicație sau o indicație echivalentă: „Acest produs este destinat copiilor cu o greutate de maximum 15 kg și care sunt capabili să stea în șezut fără a fi ajutați.”;

                  —

                  dimensiunile adecvate ale suprafeței de suport la care poate fi atașat scaunul montabil.

            Trebuie furnizate, de asemenea, următoarele informații:

                  —

                  „Acest scaun montabil la o masă nu este compatibil cu toate mesele. A nu se utiliza pe mese cu suprafață de sticlă, mese a căror tăblie nu este fixă, mese pliante, mese cu un singur picior, mese de joc sau mese de camping.”

         Marcaje

      Scaunul montabil la o masă trebuie să fie marcat în mod vizibil și permanent cu următoarele indicații:

                  —

                  avertizarea „ATENȚIE! Nu lăsați niciodată copilul nesupravegheat.” trebuie să fie vizibilă în timpul utilizării scaunului montabil la o masă;

                  —

                  avertizarea „ATENȚIE! Utilizați întotdeauna sistemul de siguranță pentru copii și sistemul de fixare la masă.”;

                  —

                  avertizarea „ATENȚIE! Verificați întotdeauna securitatea și stabilitatea scaunului montabil la o masă înainte de utilizare.”;

                  —

                  mențiunea „Greutate maximă: 15 kg.”

         Manualul de utilizare

      Manualul de utilizare trebuie să furnizeze instrucțiuni privind asamblarea și utilizarea corectă și sigură a scaunului montabil la o masă. Aceste instrucțiuni trebuie să fie precise și lipsite de ambiguitate și trebuie să includă cel puțin următoarele indicații sau indicații echivalente:

                  —

                  „Citiți instrucțiunile cu atenție înainte de utilizare și păstrați-le pentru a le putea consulta ulterior. Copilul dumneavoastră ar putea fi rănit dacă nu urmați instrucțiunile.”;

                  —

                  „Acest scaun montabil la o masă nu este potrivit pentru copiii care nu sunt capabili să stea în șezut fără a fi ajutați.”;

                  —

                  „ATENȚIE! Nu lăsați niciodată copilul nesupravegheat.”;

                  —

                  „Utilizați întotdeauna sistemul de siguranță pentru copii și sistemul de fixare la masă.”;

                  —

                  „Verificați întotdeauna securitatea și stabilitatea scaunului montabil la o masă înainte de utilizare.”;

                  —

                  „Acest scaun montabil la o masă nu este compatibil cu toate mesele. A nu se utiliza pe mese cu suprafață de sticlă, mese a căror tăblie nu este fixă, mese pliante, mese cu un singur picior, mese de joc sau mese de camping.”;

                  —

                  „Asigurați-vă că masa nu se va răsturna în timp ce scaunul montabil la o masă este atașat de masă și utilizat.”;

                  —

                  „Nu plasați pe suprafața de suport fețe de masă sau alte obiecte care ar putea afecta buna funcționare a elementelor de ancorare. Păstrați structura și suprafața mesei curate și uscate.”;

                  —

                  „Acest scaun montabil la o masă nu trebuie să fie utilizat de copii care cântăresc mai mult de 15 kg.”;

                  —

                  „Verificați periodic toate șuruburile de fixare și, dacă este necesar, strângeți-le.”;

                  —

                  „ATENȚIE! Nu utilizați scaunul montabil la o masă în cazul în care o componentă este spartă sau lipsește.”;

                  —

                  „Nu utilizați decât piesele de schimb aprobate de către producător sau de către distribuitor.”;

                  —

                  „Nu atașați scaunul montabil într-un loc în care copilul și-ar putea folosi picioarele pentru a împinge înspre o parte a mesei, înspre un alt scaun sau înspre oricare altă structură, deoarece acest lucru ar putea conduce la detașarea scaunului montabil de masă.”

            Trebuie să se precizeze dimensiunile adecvate ale suprafeței de suport.

         (1)  Conform definiției de la articolul R1 al capitolului R1 din anexa I la Decizia nr. 768/2008/CE a Parlamentului European și a Consiliului (JO L 218, 13.8.2008, p. 82).

         (2)  În conformitate cu articolul R2 al capitolului R2 din anexa I la Decizia nr. 768/2008/CE.

         (3)  Conform definiției de la articolul R1 al capitolului R1 din anexa I la Decizia nr. 768/2008/CE.

         (4)  În conformitate cu articolul R4 al capitolului R2 din anexa I la Decizia nr. 768/2008/CE.

         (5)  JO L 170, 30.6.2009, p. 1.


title: Decizia Consiliului din 29 octombrie 2012 de numire a unui supleant în cadrul Consiliului de conducere al Fundației Europene pentru Îmbunătățirea Condițiilor de Viață și de Muncă pentru Danemarca

text:
               31.10.2012

               RO

               Jurnalul Oficial al Uniunii Europene

               C 334/2

         DECIZIA CONSILIULUI
   din 29 octombrie 2012
   de numire a unui supleant în cadrul Consiliului de conducere al Fundației Europene pentru Îmbunătățirea Condițiilor de Viață și de Muncă pentru Danemarca
   2012/C 334/02
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (1), în special articolul 6,
   având în vedere listele cu candidați prezentate Consiliului de guvernele statelor membre și de organizațiile lucrătorilor și cele patronale,
   întrucât:

               (1)

               Prin deciziile sale din 22 noiembrie 2010 (2), 7 martie 2011 (3), 12 iulie 2011 (4) și 20 septembrie 2011 (5), Consiliul a numit membrii și supleanții Consiliului de conducere al Fundației Europene pentru Îmbunătățirea Condițiilor de Viață și de Muncă pentru perioada care se încheie la 30 noiembrie 2013, cu excepția anumitor membri.

               (2)

               Organizația lucrătorilor ETUC a prezentat o candidatură pentru un post vacant,

         ADOPTĂ PREZENTA DECIZIE:
   Articolul 1
   Se numește supleant în cadrul Consiliului de conducere al Fundației Europene pentru Îmbunătățirea Condițiilor de Viață și de Muncă, pentru perioada care se încheie la 30 noiembrie 2013, următoarea persoană:
   REPREZENTANȚII ORGANIZAȚIILOR LUCRĂTORILOR

               Țara

               Membru

               Supleant

               Danemarca

               Dna Heidi RØNNE MØLLER

         Articolul 2
   Consiliul va numi membrii și supleanții încă nedesemnați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Luxemburg, 29 octombrie 2012.

            Pentru Consiliu

            Președintele

         E. FLOURENTZOU

      (1)  JO L 139, 30.5.1975, p. 1.

      (2)  JO C 322, 27.11.2010, p. 8.

      (3)  JO C 83, 17.3.2011, p. 4.

      (4)  JO C 208, 14.7.2011, p. 3.

      (5)  JO C 278, 22.9.2011, p. 2.


title: 2012/283/UE: Decizia Consiliului din 24 aprilie 2012 privind încheierea de către Uniunea Europeană a statutului și a regulamentului de procedură modificate ale Grupului internațional de studii în domeniul cauciucului

text:
               31.5.2012

               RO

               Jurnalul Oficial al Uniunii Europene

               L 141/1

         DECIZIA CONSILIULUI
   din 24 aprilie 2012
   privind încheierea de către Uniunea Europeană a statutului și a regulamentului de procedură modificate ale Grupului internațional de studii în domeniul cauciucului
   (2012/283/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatele (3) și (4) coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Ca urmare a mai multor runde de negocieri, la 14 iulie 2011, șefii de delegație ai Grupului internațional de studii în domeniul cauciucului („Grupul”) au aprobat textul modificărilor la statutul și regulamentul de procedură ale acestuia.

               (2)

               Uniunea este membră a Grupului.

               (3)

               Statele membre ale Uniunii care erau membre ale Grupului au notificat retragerea lor și se vor retrage din Grup cu începere de la 1 iulie 2011.

               (4)

               Adoptarea modificărilor la statutul și a regulamentul de procedură este indispensabilă pentru a confirma instalarea Grupului la noul său sediu și pentru a face explicite prevederile referitoare la statutul Uniunii în cadrul Grupului precum și pentru a realinia structura organizațională, contribuțiile bugetare și procedurile decizionale.

               (5)

               Semnarea în numele Uniunii a statutului și regulamentul de procedură modificate ale Grupului a fost autorizată prin Decizia 2011/664/UE a Consiliului (1), decizie care a prevăzut și aplicarea cu titlu provizoriu până la încheierea formalităților pentru încheierea acestora.

               (6)

               Statutul și regulamentul de procedură modificate ale Grupului ar trebui să fie aprobate,

         ADOPTĂ PREZENTA DECIZIE:
   Articolul 1
   Prin prezenta se aprobă în numele Uniunii statutul și regulamentul de procedură modificate ale Grupului internațional de studii în domeniul cauciucului („Grupul”).
   Textele statutului și regulamentului de procedură modificate au fost publicate în Jurnalul Oficial al Uniunii Europene
       (2).
   Articolul 2
   Președintele Consiliului este autorizat prin prezenta decizie să numească persoana sau persoanele împuternicită (împuternicite) să confirme în scris secretarului general al Grupului acordul Uniunii de a-și asuma obligații în temeiul statutului și al regulamentului de procedură modificate.
   Articolul 3
   La reuniunile șefilor de delegație ai Grupului, Uniunea este reprezentată de reprezentanți ai Comisiei, în conformitate cu articolul IX din statutul modificat.
   Statele membre pot participa, în cadrul delegației Uniunii, la reuniunile șefilor de delegație.
   Articolul 4
   Prezenta decizie intră în vigoare la data adoptării.

      Adoptată la Luxemburg, 24 aprilie 2012.

            Pentru Consiliu

            Președintele

         N. WAMMEN

      (1)  JO L 264, 8.10.2011, p. 12.

      (2)  JO L 264, 8.10.2011, p. 14.


title: Decizia (UE) 2017/248 a Consiliului din 6 februarie 2017 privind încheierea Acordului de continuare a activității Centrului Internațional pentru Știință și Tehnologie

text:
               14.2.2017

               RO

               Jurnalul Oficial al Uniunii Europene

               L 37/1

         DECIZIA (UE) 2017/248 A CONSILIULUI
   din 6 februarie 2017
   privind încheierea Acordului de continuare a activității Centrului Internațional pentru Știință și Tehnologie
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 31 alineatul (1) și articolul 37,
   având în vedere Tratatul privind funcționarea Uniunii Europene, în special articolul 180 și articolul 218 alineatul (6) litera (a),
   având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
   având în vedere aprobarea Parlamentului European (1),
   întrucât:

               (1)

               În conformitate cu Decizia (UE) 2015/1989 a Consiliului (2), Acordul de continuare a activității Centrului Internațional pentru Știință și Tehnologie dintre Uniunea Europeană și Comunitatea Europeană a Energiei Atomice (Euratom), acționând ca o singură parte, și Georgia, Japonia, Regatul Norvegiei, Republica Armenia, Republica Coreea, Republica Kazahstan, Republica Kârgâzstan, Republica Tadjikistan și Statele Unite ale Americii (denumit în continuare „acordul”) a fost semnat la 9 decembrie 2015, sub rezerva încheierii sale la o dată ulterioară.

               (2)

               Acordul ar trebui să fie aprobat,

         ADOPTĂ PREZENTA DECIZIE:
   Articolul 1
   Acordul de continuare a activității Centrului Internațional pentru Știință și Tehnologie se aprobă în numele Uniunii Europene.
   Textul acordului se atașează la prezenta decizie.
   Articolul 2
   Președintele Consiliului desemnează persoana (persoanele) împuternicită(e) să depună, în numele Uniunii, actul prevăzut la articolul 17 din acord (3).
   Articolul 3
   Prezenta decizie intră în vigoare la data adoptării.

      Adoptată la Bruxelles, 6 februarie 2017.

            Pentru Consiliu

            Președintele

         F. MOGHERINI

      (1)  Aprobarea din 19 ianuarie 2017 (nepublicată încă în Jurnalul Oficial).

      (2)  Decizia (UE) 2015/1989 a Consiliului din 26 octombrie 2015 privind semnarea, în numele Uniunii Europene, a Acordului de continuare a activității Centrului Internațional pentru Știință și Tehnologie (JO L 290, 6.11.2015, p. 7).

      (3)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


title: 2007/822/CE: Decizia Consiliului din 8 noiembrie 2007 privind încheierea Acordului dintre Comunitatea Europeană și Bosnia și Herțegovina privind facilitarea eliberării vizelor

text:
               19.12.2007

               RO

               Jurnalul Oficial al Uniunii Europene

               L 334/96

         DECIZIA CONSILIULUI
   din 8 noiembrie 2007
   privind încheierea Acordului dintre Comunitatea Europeană și Bosnia și Herțegovina privind facilitarea eliberării vizelor
   (2007/822/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (b) punctele (i) și (ii), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Comisia a negociat, în numele Comunității Europene, un acord cu Bosnia și Herțegovina privind facilitarea eliberării vizelor.

               (2)

               Acordul a fost semnat, în numele Comunității Europene, la 18 septembrie 2007, sub rezerva eventualei sale încheieri la o dată ulterioară, în conformitate cu decizia Consiliului adoptată la 18 septembrie 2007.

               (3)

               Prezentul acord ar trebui aprobat.

               (4)

               Acordul instituie un Comitet mixt de gestionare a acordului, care își poate adopta regulamentul de procedură. Este necesar să se prevadă o procedură simplificată pentru stabilirea poziției Comunității în această situație.

               (5)

               În conformitate cu Protocolul privind poziția Regatului Unit și a Irlandei și cu Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda nu participă la adoptarea prezentei decizii, nu își asumă obligații în temeiul prezentei decizii și aceasta nu li se aplică.

               (6)

               În conformitate cu Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, nu își asumă obligații în temeiul prezentei decizii și aceasta nu i se aplică,

         DECIDE:
   Articolul 1
   Acordul dintre Comunitatea Europeană și Bosnia și Herțegovina privind facilitarea eliberării vizelor se aprobă prin prezenta decizie în numele Comunității.
   Textul acordului se anexează la prezenta decizie.
   Articolul 2
   Președintele Consiliului procedează la notificarea prevăzută la articolul 14 alineatul (1) din acord (2).
   Articolul 3
   Comisia, asistată de experți din statele membre, reprezintă Comunitatea în cadrul Comitetului mixt de experți, instituit prin articolul 12 din acord.
   Articolul 4
   După consultarea unui comitet special desemnat de către Consiliu, Comisia adoptă poziția Comunității în cadrul Comitetului mixt de experți în ceea ce privește adoptarea regulamentului de procedură al acestui comitet, astfel cum este prevăzut la articolul 12 alineatul (4) din acord.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 noiembrie 2007.

            Pentru Consiliu

            Președintele

         R. PEREIRA

      (1)  Aviz adoptat la 24 octombrie 2007 (nepublicat încă în Jurnalul Oficial).

      (2)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.
   ACORD
   Cîntre Comunitatea Europeană și Bosnia și Herțegovina privind facilitarea eliberării vizelor
   COMUNITATEA EUROPEANĂ,
   denumită în continuare „Comunitatea”,
   și
   BOSNIA ȘI HERȚEGOVINA,
   denumite în continuare „părțile”,
   DORIND, ca un prim pas concret către introducerea regimului de călătorie fără viză, facilitarea contactelor între persoane ca o condiție esențială pentru dezvoltarea constantă a relațiilor economice, umanitare, culturale, științifice și de altă natură, prin facilitarea eliberării vizelor pentru resortisanții Bosniei și Herțegovinei;
   AVÂND ÎN VEDERE că, începând cu 21 iulie 2005, toți cetățenii UE sunt scutiți de obligativitatea vizelor atunci când călătoresc în Bosnia și Herțegovina pentru o perioadă de până la 90 de zile sau atunci când tranzitează teritoriul Bosniei și Herțegovinei;
   RECUNOSCÂND că, în cazul în care Bosnia și Herțegovina ar reintroduce obligativitatea vizelor pentru cetățenii UE, aceleași facilități acordate în temeiul prezentului acord resortisanților Bosniei și Herțegovinei ar fi în mod automat aplicate cetățenilor UE, în baza principiului reciprocității;
   RECUNOSCÂND că facilitarea eliberării vizelor nu ar trebui să conducă la migrație ilegală și acordând o atenție specială securității și readmisiei;
   LUÂND ÎN CONSIDERARE Protocolul privind poziția Regatului Unit și a Irlandei și Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul de instituire a Comunității Europene, și confirmând că dispozițiile prezentului acord nu se aplică Regatului Unit și Irlandei;
   LUÂND ÎN CONSIDERARE Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, și confirmând că dispozițiile prezentului acord nu se aplică Regatului Danemarcei,
   CONVIN DUPĂ CUM URMEAZĂ:
   Articolul 1
   Scopul și domeniul de aplicare
   (1)   Scopul prezentului acord este de a facilita eliberarea vizelor pentru resortisanții Bosniei și Herțegovinei, pentru o perioadă de ședere de până la 90 de zile, în decurs de 180 de zile.
   (2)   În cazul în care Bosnia și Herțegovina ar reintroduce obligativitatea vizelor pentru cetățenii UE sau anumite categorii de cetățeni UE, aceleași facilități acordate în temeiul prezentului acord resortisanților Bosniei și Herțegovinei ar fi în mod automat aplicate cetățenilor UE în cauză, în baza principiului reciprocității.
   Articolul 2
   Clauză generală
   (1)   Măsurile de facilitare a eliberării vizelor prevăzute în prezentul acord se aplică resortisanților Bosniei și Herțegovinei numai în măsura în care aceștia nu sunt scutiți de obligativitatea vizelor în temeiul actelor cu putere de lege și actelor administrative ale Comunității sau ale statelor membre, în temeiul prezentului acord sau al altor acorduri internaționale.
   (2)   Legislația națională a Bosniei și Herțegovinei sau a statelor membre sau dreptul comunitar se aplică aspectelor care nu sunt reglementate de dispozițiile prezentului acord, cum ar fi refuzul de eliberare a unei vize, recunoașterea documentelor de călătorie, dovada mijloacelor suficiente de subzistență, refuzul intrării și măsurile de expulzare.
   Articolul 3
   Definiții
   În sensul prezentului acord:

               (a)

               „stat membru” înseamnă orice stat membru al Uniunii Europene, cu excepția Regatului Danemarcei, a Republicii Irlanda și a Regatului Unit;

               (b)

               „cetățean al Uniunii Europene” înseamnă un resortisant al unui stat membru, astfel cum este definit acesta din urmă la litera (a);

               (c)

               „resortisant al Bosniei și Herțegovinei” înseamnă orice persoană care deține cetățenia Bosniei și Herțegovinei;

               (d)

               „viză” înseamnă o autorizație eliberată de un stat membru sau o decizie adoptată de un astfel de stat, care este necesară în scopul:

                           —

                           de a intra pe teritoriul unuia sau mai multor state membre în vederea unei șederi a cărei durată prevăzută nu depășește 90 de zile în total;

                           —

                           de a intra pe teritoriului unuia sau mai multor state membre în vederea tranzitării acestuia;

               (e)

               „persoană care rezidă în mod legal” înseamnă un resortisant al Bosniei și Herțegovinei autorizat sau îndreptățit să stea mai mult de 90 de zile pe teritoriul unui stat membru, în temeiul legislației comunitare sau naționale.

         Articolul 4
   Documente justificative privind scopul călătoriei
   (1)   Pentru următoarele categorii de resortisanți ai Bosniei și Herțegovinei, sunt suficiente următoarele documente pentru justificarea scopului călătoriei pe teritoriul altei părți:

               (a)

               pentru membrii delegațiilor oficiale care, ca urmare a unei invitații oficiale adresate Bosniei și Herțegovinei, participă la reuniuni, consultări, negocieri sau programe de schimb, precum și la evenimente organizate de instituții interguvernamentale pe teritoriul statelor membre:

                           —

                           o scrisoare emisă de o autoritate din Bosnia și Herțegovina, care să confirme că solicitantul este un membru al delegației acestei țări care călătorește pe teritoriul celeilalte părți în scopul participării la evenimentele menționate anterior, scrisoare însoțită de o copie a invitației oficiale;

               (b)

               pentru oamenii de afaceri și reprezentanții organizațiilor de afaceri:

                           —

                           o invitație scrisă din partea unei persoane juridice sau societăți-gazdă, a unei organizații, din partea unui birou sau filială a unei astfel de persoane juridice sau companii, din partea unor autorități locale sau naționale ale statelor membre sau a comitetelor de organizare a târgurilor și expozițiilor, a conferințelor și a simpozioanelor organizate pe teritoriile statelor membre, invitație aprobată de Camera de comerț exterior a Bosniei și Herțegovinei;

               (c)

               pentru reprezentanții organizațiilor societății civile care întreprind călătorii în scopul formării profesionale, al participării la seminarii, conferințe, inclusiv în cadrul programelor de schimb:

                           —

                           o invitație scrisă din partea organizației-gazdă, o confirmare că persoana respectivă reprezintă organizația societății civile, precum și dovada constituirii unei astfel de organizații de la registrul competent, eliberată de o autoritate de stat, în conformitate cu legislația națională;

               (d)

               pentru conducătorii auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Bosnia și Herțegovina:

                           —

                           o solicitare scrisă din partea Camerei de comerț exterior a Bosniei și Herțegovinei, în care se specifică scopul, durata și frecvența călătoriilor;

               (e)

               pentru membrii personalului de pe trenuri, de pe vagoane frigorifice și locomotive ale trenurilor internaționale, care călătoresc pe teritoriile statelor membre:

                           —

                           o solicitare scrisă din partea companiei de căi ferate competente din Bosnia și Herțegovina, în care se specifică scopul, durata și frecvența călătoriilor;

               (f)

               pentru jurnaliști:

                           —

                           un certificat sau un alt document eliberat de o organizație profesională, care să demonstreze că persoana în cauză este un jurnalist calificat, precum și un document eliberat de angajatorul persoanei în cauză, care stipulează că scopul călătoriei îl reprezintă desfășurarea unei activități de natură jurnalistică;

               (g)

               pentru persoanele care participă la activități științifice, culturale și artistice, inclusiv programe de schimb între universități și de altă natură:

                           —

                           o invitație scrisă din partea organizației-gazdă de a participa la aceste activități;

               (h)

               pentru elevii, studenții instituțiilor universitare și postuniversitare și profesorii însoțitori care întreprind călătorii de studii sau formare profesională, inclusiv în cadrul programelor de schimb, precum și al altor activități educaționale conexe:

                           —

                           o invitație scrisă sau o adeverință de înscriere din partea universității, a academiei, a institutului, a colegiului sau a școlii-gazdă sau carnete de student sau certificate pentru cursurile care vor fi urmate;

               (i)

               pentru participanții la evenimente sportive internaționale și persoanele care îi însoțesc în calitate profesională:

                           —

                           o invitație scrisă din partea organizației-gazdă: autorități competente, federații sportive sau comitete olimpice naționale ale statelor membre;

               (j)

               pentru participanții la programe oficiale de schimb organizate de orașe înfrățite:

                           —

                           o solicitare scrisă din partea conducătorilor administrației/primarilor acestor orașe;

               (k)

               pentru rudele apropiate – soț/soție, copii (inclusiv copii adoptați), părinți (inclusiv tutori), bunici și nepoți – care vizitează resortisanți ai Bosniei și Herțegovinei care rezidă în mod legal pe teritoriul statelor membre:

                           —

                           o invitație scrisă din partea gazdei;

               (l)

               pentru persoanele care călătoresc în scopuri medicale și persoanele care trebuie să le însoțească:

                           —

                           un document oficial din partea instituției medicale, care să confirme necesitatea îngrijirii medicale în această instituție și necesitatea de a fi însoțit, precum și dovada mijloacelor financiare suficiente pentru achitarea tratamentului medical;

               (m)

               pentru persoanele care asistă la ceremonii funerare:

                           —

                           un document oficial care să confirme decesul, precum și legătura de rudenie sau alt tip de legătură dintre solicitant și decedat;

               (n)

               pentru reprezentanții comunităților religioase tradiționale din Bosnia și Herțegovina care vizitează diaspora Bosniei și Herțegovinei pe teritoriul statelor membre:

                           —

                           o invitație scrisă din partea șefului comunității religioase din Bosnia și Herțegovina, în care se specifică scopul, durata și frecvența călătoriilor;

               (o)

               pentru membrii profesiilor liberale care participă la expoziții internaționale, conferințe și simpozioane, seminarii sau alte evenimente similare organizate pe teritoriile statelor membre:

                           —

                           o invitație scrisă din partea organizației-gazdă care să confirme că persoana respectivă participă la eveniment;

               (p)

               pentru vizitarea cimitirelor civile și militare:

                           —

                           un document oficial care să confirme existența și conservarea mormântului, precum și legătura de rudenie sau alt tip de legătură dintre solicitant și decedat;

               (q)

               pentru persoanele care călătoresc în scop turistic:

                           —

                           un certificat sau bon de călătorie de la o agenție de voiaj sau operator turistic acreditat de statele membre în cadrul cooperării consulare locale, care să confirme rezervarea unei călătorii organizate.

         (2)   Invitația scrisă menționată la alineatul (1) din prezentul articol cuprinde următoarele elemente:

               (a)

               pentru persoana invitată – numele și prenumele, data nașterii, sexul, cetățenia, numărul actului de identitate, data și scopul călătoriei, numărul intrărilor și, dacă este cazul, numele soțului/soției și copiilor care însoțesc persoana invitată;

               (b)

               pentru persoana care invită – numele, prenumele și adresa; sau

               (c)

               pentru persoana juridică, societatea sau organizația care face invitația – denumirea completă și adresa, precum și

                           —

                           în cazul în care invitația este depusă de o organizație, numele și funcția persoanei care o semnează;

                           —

                           în cazul în care persoana care invită este o persoană juridică sau societate, sau un birou sau filială a unei astfel de persoane juridice sau societăți stabilite pe teritoriul unui stat membru, numărul de înregistrare, astfel cum este prevăzut de legislația națională a statului membru în cauză.

         (3)   Pentru categoriile de persoane menționate la alineatul (1) al prezentului articol, toate categoriile de vize sunt eliberate în conformitate cu procedura simplificată, fără a se mai cere altă justificare, invitație sau validare referitoare la scopul călătoriei, prevăzută în temeiul legislației statelor membre.
   Articolul 5
   Eliberarea vizelor cu intrări multiple
   (1)   Misiunile diplomatice și oficiile consulare ale statelor membre eliberează vize cu intrări multiple cu un termen de valabilitate de până la cinci ani, pentru următoarele categorii de persoane:

               (a)

               membri ai curții de justiție a Bosniei și Herțegovinei și ai biroului procurorilor acestei țări, dacă aceștia nu sunt scutiți de obligativitatea vizelor prin prezentul acord, în vederea exercitării atribuțiilor ce le revin, cu termen de valabilitate limitat la mandatul pentru funcția deținută, în cazul în care acesta nu depășește cinci ani;

               (b)

               membrii permanenți ai delegațiilor oficiale care, ca urmare a unei invitații oficiale adresate Bosniei și Herțegovinei, participă în mod regulat la reuniuni, consultări, negocieri sau programe de schimb, precum și la evenimente organizate de organizații interguvernamentale pe teritoriul statelor membre;

               (c)

               rude apropiate – soț/soție, copii (inclusiv copii adoptați), părinți (inclusiv tutori) – care vizitează resortisanți ai Bosniei și Herțegovinei, care rezidă în mod legal pe teritoriul statelor membre, cu valabilitate limitată la cea a permisului de ședere al acestora.

         (2)   Misiunile diplomatice și oficiile consulare ale statelor membre eliberează vize cu intrări multiple cu termen de valabilitate de până la un an pentru următoarele categorii de persoane, cu condiția ca, în decursul anului precedent, aceștia să fi obținut cel puțin o viză, să o fi utilizat în conformitate cu legislația privind intrarea și șederea în statul vizitat și să existe motive pentru solicitarea unei vize cu intrări multiple:

               (a)

               membri permanenți ai delegațiilor oficiale care, ca urmare a unei invitații oficiale adresate Bosniei și Herțegovinei, participă în mod regulat la reuniuni, consultări, negocieri sau programe de schimb, precum și la evenimente organizate de organizații interguvernamentale pe teritoriul statelor membre;

               (b)

               oameni de afaceri și reprezentanți ai organizațiilor de afaceri care călătoresc în mod regulat în statele membre;

               (c)

               conducători auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Bosnia și Herțegovina;

               (d)

               membri ai personalului de pe trenuri, vagoane frigorifice și locomotive ale trenurilor internaționale, care călătoresc pe teritoriile statelor membre;

               (e)

               jurnaliști;

               (f)

               persoane care participă la activități științifice, culturale și artistice, inclusiv programe de schimb între universități și de altă natură, care călătoresc în mod regulat în statele membre;

               (g)

               studenți ai instituțiilor universitare și postuniversitare care întreprind călătorii de studii sau formare profesională, inclusiv în cadrul programelor de schimb;

               (h)

               participanți la evenimente sportive internaționale și persoane care îi însoțesc în calitate profesională;

               (i)

               participanți la programe oficiale de schimb organizate de orașe înfrățite;

               (j)

               persoane care călătoresc în scopuri medicale și persoanele care trebuie să le însoțească;

               (k)

               reprezentanți ai comunităților religioase tradiționale din Bosnia și Herțegovina care vizitează diaspora Bosniei și Herțegovinei pe teritoriul statelor membre, care călătoresc în mod regulat în statele membre;

               (l)

               reprezentanți ai organizațiilor societății civile care călătoresc în mod regulat în statele membre în scopul formării profesionale, al participării la seminarii, conferințe, inclusiv în cadrul programelor de schimb;

               (m)

               membri ai profesiilor liberale care participă la expoziții internaționale, conferințe, simpozioane, seminarii sau alte evenimente similare, care călătoresc în mod regulat în statele membre.

         (3)   Misiunile diplomatice și oficiile consulare ale statelor membre eliberează vize cu intrări multiple cu un termen de valabilitate de minimum doi ani și maximum cinci pentru categoriile de persoane menționate la alineatul (2) din prezentul articol, cu condiția ca, în decursul ultimilor doi ani, aceștia să fi utilizat vize cu intrări multiple de un an, în conformitate cu legislația privind intrarea și șederea pe teritoriul statului vizitat, și motivele pentru solicitarea unei vize cu intrări multiple să fie încă valabile.
   (4)   Perioada totală de ședere pe teritoriul statelor membre a persoanelor la care fac referire alineatele (1) și (3) ale prezentului articol nu trebuie să depășească 90 de zile, în decurs de 180 de zile.
   Articolul 6
   Taxe pentru procesarea cererilor de viză
   (1)   Taxa pentru procesarea cererilor de viză depuse de resortisanții Bosniei și Herțegovinei este de 35 EUR.
   Suma menționată mai sus poate fi modificată în conformitate cu procedura prevăzută la articolul 14 alineatul (4).
   În cazul în care Bosnia și Herțegovina reintroduce obligativitatea vizelor pentru cetățenii UE, taxa de viză percepută de Bosnia și Herțegovina nu depășește 35 EUR sau suma convenită în cazul în care taxa este modificată în conformitate cu procedura prevăzută la articolul 14 alineatul (4).
   (2)   Sunt scutite de plata taxelor pentru procesarea cererilor de viză următoarele categorii de persoane:

               (a)

               rude apropiate – soț/soție, copii (inclusiv copii adoptați), părinți (inclusiv tutori), bunici și nepoți – care vizitează resortisanți ai Bosniei și Herțegovinei care rezidă în mod legal pe teritoriul statelor membre;

               (b)

               membri permanenți ai delegațiilor oficiale care, ca urmare a unei invitații oficiale adresate Bosniei și Herțegovinei, participă în mod regulat la reuniuni, consultări, negocieri sau programe de schimb, precum și la evenimente organizate de organizații interguvernamentale pe teritoriul statelor membre;

               (c)

               membri ai curții de justiție a Bosniei și Herțegovinei și ai biroului procurorilor acestei țări, dacă aceștia nu sunt scutiți de obligativitatea vizelor prin prezentul acord;

               (d)

               elevi, studenți ai instituțiilor universitare și postuniversitare și profesori însoțitori, care călătoresc în scopul efectuării unor studii sau formări profesionale;

               (e)

               copii sub 6 ani;

               (f)

               persoane cu handicap și persoanele care le însoțesc, dacă este cazul;

               (g)

               persoane care au prezentat documente care dovedesc necesitatea călătoriei în scopuri umanitare, inclusiv pentru urmarea unui tratament medical urgent și persoana însoțitoare, sau care participă la funeraliile unei rude apropiate sau vizitează o rudă apropiată care este grav bolnavă;

               (h)

               participanți la evenimente sportive internaționale și persoane care îi însoțesc în calitate profesională;

               (i)

               persoane care participă la activități științifice, culturale și artistice, inclusiv programe de schimb între universități și de altă natură;

               (j)

               participanți la programe oficiale de schimb organizate de orașe înfrățite;

               (k)

               jurnaliști;

               (l)

               reprezentanți ai comunităților religioase tradiționale din Bosnia și Herțegovina care vizitează diaspora Bosniei și Herțegovinei pe teritoriul statelor membre;

               (m)

               reprezentanți ai organizațiilor societății civile care călătoresc în scopul participării la reuniuni, seminarii, programe de schimb sau cursuri de formare;

               (n)

               conducători auto care prestează servicii de transport internațional de mărfuri și pasageri către teritoriile statelor membre, cu vehicule înmatriculate în Bosnia și Herțegovina;

               (o)

               membri ai personalului de pe trenuri, vagoane frigorifice și locomotive ale trenurilor internaționale, care călătoresc pe teritoriile statelor membre;

               (p)

               pensionari;

               (q)

               membri ai profesiilor liberale care participă la expoziții internaționale, conferințe și simpozioane, seminarii sau alte evenimente similare organizate pe teritoriile statelor membre.

         Articolul 7
   Durata procedurilor pentru procesarea cererilor de viză
   (1)   Misiunile diplomatice și oficiile consulare ale statelor membre iau o decizie privind cererea de eliberare a vizei în termen de 10 zile calendaristice de la data primirii cererii și a documentelor necesare pentru eliberarea vizei.
   (2)   Termenul pentru luarea deciziei privind cererea de viză se poate prelungi până la 30 de zile calendaristice în cazuri individuale, mai ales atunci când este necesară o analiză detaliată a cererii.
   (3)   Termenul pentru luarea deciziei privind o cerere de viză se poate reduce la 3 zile lucrătoare sau mai puțin, în situații urgente.
   Articolul 8
   Călătoriile în cazul documentelor pierdute sau furate
   Cetățenii Uniunii Europene și ai Bosniei și Herțegovinei care și-au pierdut sau cărora le-au fost furate actele de identitate pe perioada șederii pe teritoriul Bosniei și Herțegovinei sau al unui stat membru pot părăsi acel teritoriu în baza unor documente de identitate valabile care le conferă dreptul de a trece frontiera, eliberate de misiunile diplomatice sau de oficiile consulare ale statelor membre sau ale Bosniei și Herțegovinei, fără viză sau altă autorizație.
   Articolul 9
   Prelungirea vizei în circumstanțe excepționale
   Resortisanții Bosniei și Herțegovinei care nu pot părăsi teritoriul statului membru la data menționată pe viză din motive de forță majoră beneficiază gratuit de prelungirea vizei, în conformitate cu legislația aplicată de statul de destinație, pentru perioada necesară întoarcerii acestora în statul de reședință.
   Articolul 10
   Pașapoartele diplomatice
   (1)   Resortisanții Bosniei și Herțegovinei, posesori de pașapoarte diplomatice valabile, pot intra, ieși și tranzita fără viză teritoriile statelor membre.
   (2)   Persoanele menționate la alineatul (1) al prezentului articol pot sta pe teritoriul statelor membre pentru o perioadă de până la 90 de zile, în decurs de 180 de zile.
   Articolul 11
   Valabilitatea teritorială a vizelor
   Sub rezerva normelor și reglementărilor naționale privind securitatea națională a statelor membre și sub rezerva normelor comunitare privind vizele cu valabilitate teritorială limitată, resortisanții Bosniei și Herțegovinei au dreptul de a călători pe teritoriul statelor membre în aceleași condiții ca și cetățenii Uniunii Europene.
   Articolul 12
   Comitetul mixt de gestionare a acordului
   (1)   Părțile instituie un Comitet mixt de experți (denumit în continuare „comitetul”), alcătuit din reprezentanți ai Comunității Europene și ai Bosniei și Herțegovinei. Comunitatea este reprezentată de Comisia Comunităților Europene, asistată de experți din statele membre.
   (2)   Comitetul îndeplinește, în special, următoarele atribuții:

               (a)

               monitorizează punerea în aplicare a prezentului acord;

               (b)

               propune modificări și completări la prezentul acord;

               (c)

               soluționează litigiile legate de interpretarea sau aplicarea dispozițiilor prezentului acord.

         (3)   Comitetul se reunește ori de câte ori este necesar, la cererea uneia dintre părți și cel puțin o dată pe an.
   (4)   Comitetul își stabilește regulamentul de procedură.
   Articolul 13
   Legătura dintre prezentul acord și acordurile bilaterale dintre statele membre și Bosnia și Herțegovina
   (1)   De la intrarea sa în vigoare, prezentul acord prevalează față de dispozițiile oricărui acord sau aranjament bilateral sau multilateral încheiat între un stat membru și Bosnia și Herțegovina, în măsura în care dispozițiile acestor acorduri sau aranjamente se referă la aspecte reglementate prin prezentul acord.
   (2)   Dispozițiile acordurilor sau aranjamentelor bilaterale semnate înainte de 1 ianuarie 2007 între state membre individuale și Bosnia și Herțegovina care prevăd scutirea de obligativitatea vizelor pentru posesorii de pașapoarte de serviciu continuă să se aplice pentru o perioadă de 5 ani de la intrarea în vigoare a prezentului acord, fără a aduce atingere dreptului statelor membre sau al Bosniei și Herțegovinei de a denunța sau suspenda acordurile bilaterale respective în acest interval de 5 ani.
   Articolul 14
   Clauze finale
   (1)   Acordul se ratifică sau se aprobă de către părți în conformitate cu procedurile respective ale acestora și intră în vigoare în prima zi a celei de a doua luni care urmează datei la care părțile își notifică reciproc încheierea procedurilor menționate.
   (2)   Prin derogare de la alineatul (1) al prezentului articol, prezentul acord intră în vigoare doar la data la care intră în vigoare Acordul dintre Comunitatea Europeană și Bosnia și Herțegovina privind readmisia persoanelor, în cazul în care această dată este ulterioară datei menționate la alineatul (1) din prezentul articol.
   (3)   Prezentul acord se încheie pe perioadă nedeterminată, cu excepția cazului în care este denunțat în conformitate cu alineatul (6) din prezentul articol.
   (4)   Prezentul acord poate fi modificat prin acordul scris al părților. Modificările intră în vigoare după ce părțile și-au notificat reciproc încheierea procedurilor interne necesare în acest sens.
   (5)   Fiecare parte poate suspenda integral sau parțial prezentul acord din motive de ordine publică, de protecție a securității naționale sau a sănătății publice. Decizia de suspendare este notificată celeilalte părți cu 48 de ore înainte de intrarea în vigoare. Partea care a suspendat aplicarea prezentului acord informează cealaltă parte, fără întârziere, în momentul în care motivele suspendării nu se mai aplică.
   (6)   Fiecare parte poate denunța prezentul acord, prin notificare scrisă adresată celeilalte părți. Prezentul acord încetează să mai fie în vigoare la 90 de zile de la data unei astfel de notificări.

      Încheiat la Bruxelles, la optsprezece septembrie două mii șapte, în două exemplare, în fiecare dintre limbile oficiale ale părților, fiecare dintre aceste texte fiind egal autentice.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Για τη Вοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

   ANEXĂ
   PROTOCOL LA ACORD PRIVIND STATELE MEMBRE CARE NU APLICĂ INTEGRAL ACQUIS-UL SCHENGEN
   Statele membre care sunt obligate să aplice acquis-ul Schengen, dar care nu eliberează încă vize Schengen până la decizia Consiliului în acest sens eliberează vize naționale a căror valabilitate este limitată la propriul lor teritoriu.
   Aceste state membre pot recunoaște în mod unilateral vizele Schengen și permisele de ședere Schengen în scopul tranzitării teritoriului lor, în conformitate cu Decizia nr. 895/2006/CE a Parlamentului European și a Consiliului.
   Deoarece Decizia nr. 895/2006/CE a Parlamentului European și a Consiliului nu se aplică României și Bulgariei, Comisia Europeană va propune dispoziții similare care să le permită acestor țări să recunoască în mod unilateral vizele Schengen, permisele de ședere și alte documente similare eliberate de alte state membre care nu sunt integrate pe deplin în spațiul Schengen, în scopul tranzitării teritoriului lor.
   DECLARAȚIE COMUNĂ PRIVIND DANEMARCA
   Părțile iau act de faptul că prezentul acord nu se aplică procedurilor de eliberare a vizelor de către misiunile diplomatice și oficiile consulare ale Regatului Danemarcei.
   În astfel de circumstanțe, este de dorit ca autoritățile Danemarcei și ale Bosniei și Herțegovinei să încheie, fără întârziere, un acord bilateral privind facilitarea eliberării vizelor în condiții similare cu cele prevăzute în Acordul dintre Comunitatea Europeană și Bosnia și Herțegovina.
   DECLARAȚIE COMUNĂ PRIVIND REGATUL UNIT ȘI IRLANDA
   Părțile iau act de faptul că prezentul acord nu se aplică teritoriilor Regatului Unit și Irlandei.
   În astfel de circumstanțe, este de dorit ca autoritățile Regatului Unit, ale Irlandei și ale Bosniei și Herțegovinei să încheie acorduri bilaterale privind facilitarea eliberării vizelor.
   DECLARAȚIE COMUNĂ PRIVIND ISLANDA ȘI NORVEGIA
   Părțile iau act de relațiile strânse dintre Comunitatea Europeană și Norvegia și Islanda, în special în temeiul acordului din 18 mai 1999 privind asocierea acestor țări la punerea în aplicare și dezvoltarea acquis-ului Schengen.
   În astfel de circumstanțe, este de dorit ca autoritățile Norvegiei, Islandei și ale Bosniei și Herțegovinei să încheie, fără întârziere, un acord bilateral privind facilitarea eliberării vizelor în condiții similare cu cele prevăzute în Acordul dintre Comunitatea Europeană și Bosnia și Herțegovina.
   DECLARAȚIE COMUNĂ PRIVIND CONFEDERAȚIA ELVEȚIANĂ ȘI LIECHTENSTEIN
   (dacă este necesar)
   În cazul în care acordul dintre UE, CE și Confederația Elvețiană privind asocierea acesteia din urmă la punerea în aplicare și dezvoltarea acquis-ului Schengen și protocoalele la acest acord privind Liechtenstein intră în vigoare până la încheierea negocierilor cu Bosnia și Herțegovina, se va face o declarație similară în ceea ce privește Elveția și Liechtenstein.
   DECLARAȚIA COMUNITĂȚII EUROPENE PRIVIND ACCESUL SOLICITANȚILOR DE VIZE ȘI ARMONIZAREA INFORMAȚIILOR PRIVIND PROCEDURILE DE ELIBERARE A VIZELOR DE SCURTĂ ȘEDERE ȘI DOCUMENTELE NECESARE PENTRU DEPUNEREA CERERII DE VIZĂ DE SCURTĂ ȘEDERE
   Recunoscând importanța transparenței pentru solicitanții de vize, Comisia Europeană reamintește că propunerea legislativă privind reformularea instrucțiunilor consulare comune pentru misiuni diplomatice și oficii consulare în ceea ce privește vizele a fost adoptată la 19 iulie 2006 de către Comisia Europeană și se referă la condițiile de acces ale solicitanților de vize la misiunile diplomatice și oficiile consulare ale statelor membre.
   În ceea ce privește informațiile care trebuie puse la dispoziția solicitanților de viză, Comunitatea Europeană consideră că trebuie adoptate măsuri adecvate:

               —

               În general, privind redactarea unor informații de bază pentru solicitanți referitoare la procedura și condițiile de solicitare a vizelor și valabilitatea acestora.

               —

               Comunitatea Europeană va redacta o listă de cerințe minime în scopul de a se asigura că solicitanților de viză din Bosnia și Herțegovina li se pun la dispoziție informații de bază coerente și uniforme și că li se cere să depună, în principiu, aceleași documente justificative.

         Informațiile menționate anterior, inclusiv listele cu agențiile de voiaj sau operatorii turistici acreditați de statele membre în cadrul cooperării consulare locale, trebuie difuzate pe scară largă (pe panourile de informații ale consulatelor, prin broșuri, pe pagini de internet etc.).
   Misiunile diplomatice și oficiile consulare ale statelor membre furnizează informații despre posibilitățile existente în cadrul acquis-ului Schengen de a facilita eliberarea vizelor de scurtă ședere, de la caz la caz.
   DECLARAȚIA COMUNITĂȚII EUROPENE PRIVIND REVIZUIREA OBLIGATIVITĂȚII VIZELOR PENTRU POSESORII DE PAȘAPOARTE DE SERVICIU
   Deoarece scutirea de obligativitatea vizelor pentru posesorii de pașapoarte de serviciu prevăzută în acordurile sau aranjamentele bilaterale încheiate înainte de 1 ianuarie 2007 între diferite state membre și Bosnia și Herțegovina continuă să se aplice doar pentru o perioadă de 5 ani de la intrarea în vigoare a prezentului acord, fără a aduce atingere dreptului statelor membre sau al Bosniei și Herțegovinei de a denunța sau suspenda acordurile bilaterale respective în acest interval de 5 ani, Comunitatea Europeană va reevalua situația posesorilor de pașapoarte de serviciu în termen de maximum 4 ani de la intrarea în vigoare a prezentului acord, în vederea unei posibile modificări aduse acordului în acest sens, în conformitate cu procedura prevăzută la articolul 14 alineatul (4).
   DECLARAȚIA COMUNITĂȚII EUROPENE PRIVIND FACILITĂȚILE ACORDATE MEMBRILOR FAMILIEI ȘI SOLICITANȚILOR BONA FIDE

   Comunitatea Europeană ia cunoștință de sugestia Bosniei și Herțegovinei de a da o definiție mai largă noțiunii de „membri ai familiei” care ar trebui să beneficieze de facilitarea eliberării vizelor, precum și de importanța pe care Bosnia și Herțegovina o acordă simplificării circulației pentru această categorie de persoane.
   În scopul facilitării mobilității unui număr mai mare de persoane care au legături familiale (în special frați și surori, precum și copiii acestora) cu cetățeni ai Bosniei și Herțegovinei care au reședința legală pe teritoriul statelor membre, Comunitatea Europeană invită oficiile consulare ale statelor membre să folosească pe deplin posibilitățile oferite de acquis-ul comunitar referitoare la facilitarea eliberării vizei pentru această categorie de persoane, posibilități care includ, în special, simplificarea documentelor justificative cerute solicitanților de viză, scutirea de taxele de procesare și, dacă este cazul, eliberarea de vize cu intrări multiple.
   În plus, Comunitatea Europeană invită, de asemenea, oficiile consulare ale statelor membre să folosească pe deplin aceste posibilități pentru facilitarea eliberării vizei solicitanților bona fide.